钦定古今图书集成/明伦汇编/官常典/第538卷 > 沐晟
## 钦定古今图书集成/明伦汇编/官常典/第538卷 > 沐晟

按《明外史沐英传》：“英子晟，字景茂，少凝重，寡言笑，喜
读书。太祖爱之，授后军都督佥事，进左都督，建文元
年嗣侯。比就镇，而何福已破，禽刀干孟，归思伦发。亡
何，思伦发死，诸蛮分据其地，晟讨平之，以其地为三
府二州五长官司。又于路江西置腾冲千户所戍之，
麓川遂定。初，岷王封云南，不法，为建文帝所囚。成祖”
即位，遣归藩，益骄恣。晟稍持之。王怒，谮晟。帝以王故，
召晟戒之。贻书王，称其父功，毋督过，令晟仍还镇守。
永乐三年，八百大甸寇边，遏贡使，晟会车里、木邦讨
定之。明年大发兵讨交阯，拜晟征夷左副将军，与大
将军张辅异道，自云南入，遂由蒙自径野蒲斩木通
道，夺猛烈、掤华诸关隘。舁舟夜出洮水，渡富良江，与
辅会师，共破多邦城，𢭏其东西二都，荡诸巢，擒伪王
黎季犛，语在《辅传》。论功，封黔国公，岁禄三千石，予世
券。交阯简定复叛，命晟佩征夷将军印讨之，战生厥
江，败绩。辅再出，率师合讨，禽定送京师。辅还，而晟留
捕陈季扩，连战不能下。辅复出率师会晟，穷追至占
城，获季扩，乃班师，晟亦受上赏。十七年，富州蛮叛。晟
引兵临之，弗攻。使人譬晓，竟下。仁宗立，加太傅，铸征
南将军印给之。沐氏继镇者，辄予印以为常。宣德元
年，交阯复叛。会安远侯柳升进讨，升败死，晟亦退兵。
群臣交劾晟。帝封其章示之。正统三年，麓川思任发
反。晟扺金齿，与弟昂及都督方政会兵。政为前锋，破
贼沿江诸寨。大军逐北至高黎、共山下，再破之。明年
复破其旧寨。政中伏死，官军败绩。晟引还，惭惧发病，
至楚雄卒。赠定远王，谥忠敬。晟席父兄业，用兵非所
长，战数不利。朝廷以其绝远且世将，宽假之。而滇人
慑晟父子威信，庄事如朝廷片楮下土酋所具威仪，
出郭迎，盥而后启曰：“此令旨也。”晟后先置圃墅田业
三百六十处，曰：“我日食其一足矣。”珍宝充库藏，后庭
曳罗绮者数百人，役使阉奴亦百十軰。而善事中贵，
赂遗执政不绝，以故得中外声。晟有子斌，幼嗣公爵，
居京师而以昂代镇。